Golf: Drietal laat SA vlag hoog wapper | SAFFA.com
In drie kort weke het die hele landskap van Suid-Afrikaanse gholf skynbaar verander.
Die krag – so lyk dit nou – is gesetel in die jong mans wat die wit balletjie jaag: mans in hul twintigerjare wat hul eerste treë op die groot verhoë gee, amateurs wat nog voorberei vir geldgholf en tieners wat nou maar eers begin.
Kyk maar na die goeie nuus wat SA gholf die laaste drie weke gesien het. Wilco Nienaber het koning gekraai in die houespel-afdeling van die Britse Amateurkampioenskap. Jovan Rebula was die algehele wenner van daardie toernooi, een van amateurgholf se majors.
Die afgelope Sondag het die 25-jarige Brandon Stone so byna die eerste 59 in die geskiedenis van die Europese reeks aangeteken om as Skotse Ope-kampioen gekroon te word.
Woensdag het 'n 16-jarige Mosselbaaier, Martin Vorster, die eerste Suid-Afrikaner geword om die Junior Britse Ope te wen. En enkele ure later, in die 'ware' Britse Ope, het Stone en twee ander mans wat nog van gholf-grootsheid droom, harder as al die supersterre by Carnoustie gebrul.
Die toekoms is blink vir Suid-Afrikaanse gholf. En ja, vandag, is die hede ewe blink.
Die 27-jarige Erik van Rooyen en 23-jarige Zander Lombard het Donderdag die gesamentlike tweede plek in vanjaar se Britse Ope ingeneem, nadat hulle (en die Amerikaner Tony Finau) rondes van 67 (vier houe minder as baansyfer) aangeteken het.
Net die Amerikaner Kevin Kisner (66) was op die dag beter.
Albei het vyf voëltjies en een brouhou aangeteken.
Van Rooyen was die klubhuis-voorloper toe hy aan die einde van die oggendsessie van die baan gestap het, nadat veral sy bof- en ysterspel uit die boonste rakke was. 'n Hele klomp mense sou sy naam boaan die voorlopersbord met 'n "Erik wie?" begroet het – maar hy het net twee weke terug sy gemaklikheid met linksgholf bewys toe hy vierde in die Ierse Ope was, en het hom gister deur niks laat onderkry nie.
Dit is wel 'n feit dat Van Rooyen in die maklikste toestande van die dag gespeel het. Carnoustie is vanjaar 'n vreemde plek: dor nadat die streek die laaste twee maande omtrent geen reën gehad het nie, en Donderdag ongewoon windloos vir 'n linksbaan. In die oggendtoestande, voor die son die geel skoonvelde kon harder bak, het Van Rooyen floreer. Hy was beter van die bof af as enigiemand anders en het net twee keer nie die skoonveld van die bof af gehaal nie. En net vier keer moes hy van langs 'n setperk skarrel om op die kort gras te kom. Hy is beloon met 'n magdom voëltjie-kanse.
Lombard het 'n bietjie later as hy afgeslaan, maar homself ewe goed van sy taak gekwyt. Hy het ewe gemaklik as Van Rooyen op die setperke gekom en 28 keer geset.
Die laaste van die driemanskap wat die SA vlag Donderdag hoog gewaai het, is Stone, wat op presies die regte tyd sy hoogste rat herontdek het.
Net vier dae ná 'n ronde van 60 hom sy derde Europese titel – en speelkans by Carnoustie – besorg het, het die Pretorianer 68 houe gespeel vir die gesamentlike vyfde plek.
En die res? Die Oosthuizens, Schwartzel en Grace's?
Wel, van die 12 Suid-Afrikaners by Carnoustie het 9 swakker as baansyfer gevaar. Oosthuizen (72) het vyf brouhoue en vier voëltjies aangeteken, Ernie Els het 'n 73 op sy telkaart ingevul en Retief Goosen, Schwartzel en Grace almal 74.
Vir niemand was die dag heeltemal so teleurstellend soos die jong Rebula nie. Die 20-jarige het sy major-loopbaan afgeskop met 'n 79 (+8).
* 'n Paar wêreldsterre in die Ope het ook gesukkel om hul stempels af te druk.
Dustin Johnson, die wêreld se beste speler, het 'n foutbesaaide 76 aangeteken, die Amerikaanse Meesterskampioen Patrick Reed 'n 75 en Phil Mickelson 73.